AARHUS: Besøgstallet var beskedent, for vejret havde held til at skræmme både børn og voksne væk. Derfor var det ikke lige til at se, at den indvielse, der fandt sted på Aarhus Havn lørdag formiddag, var noget af en milepæl for byen.

Ikke bare fordi Flemming Bamse Jørgensens Plads blev indviet. Også fordi Bernhardt Jensens Boulevard og en rekreativ rute, som kommunen uvist af hvilken grund har givet det teknokratiske navn "Rekreativ forbindelse Nord", nu er færdige og forbinder Aarhus Ø med resten af byen.

Rekreativ forbindelse Nord kommer i sin fulde længde til at gå fra Riis Skov i nord til Marselisborgskovene i syd. Den nordlige del, der nu står færdig, består af en stiforbindelse og en kanal, som løber langs letbanen. Kanalen leder hen til det nye rekreative havnebassin med trappeanlæg ved Hjortholmsvej. Som en del af den nordlige etape er der forbindelse fra Hjortholmsvej til Bernhardt Jensens Boulevard, og nye sti- og vejbroer gør det lettere for cyklister og gående at komme ud på Aarhus Ø.

Samtidig er den nye kanal ikke dyb og utilnærmelig, som kanaler ofte er. Den er beregnet til at blive brugt, og hvis man vil søsætte sin kano eller tage en dukkert i kanalen, kan det gøres fra byens nye plads. - Det er fantastisk, at vi nu kan bevæge os fra Østbanen og ned til Flemming Bamse Jørgensens Plads og sidde her og nyde, at der er direkte adgang til den nye kanal," lød det fra Kristian Würtz, rådmand for Teknik og Miljø i Aarhus Kommune, på åbningsdagen.